《拟古》
宋代·吴思齐

平原一遗老，九重未知名。
临危观劲节，相视胆为惊。
折陊犹举手，籲天闽无成。
九陨期报国，万古犹光晶。
亦有布衣人，烈烈死弥贞。
回风惜往日，辉映岂独清。
滔滔肉食辈，泚颡徒吞声。
我闻同志士，野祭激高情。
配享遗斯人，忧心每如酲。

作者简介：（1238—1301）婺州永康人，字子善，号全归。受学外祖陈亮。由任子入官。调嘉兴丞。忤贾似道，隐居浦阳。宋亡不仕。学者争师事之。有《左氏传阙疑》、《全归集》等。